b'\n_START_ARTICLE_\nTvrdo lemljenje\n_START_PARAGRAPH_\nTvrdo lemljenje je spajanje metalnih materijala pomo\xc4\x87u rastaljenog dodatnog materijala ili lema, \xc4\x8dije je tali\xc5\xa1te ni\xc5\xbee od tali\xc5\xa1ta osnovnog materijala koji se spaja, a iznosi od 350 - 1000 \xc2\xbaC. S druge strane, meko lemljenje se spaja s temperaturom lema ni\xc5\xbeom od 350 \xc2\xbaC. _NEWLINE_Podru\xc4\x8dje taljenja nekog lema je podru\xc4\x8dje temperatura od po\xc4\x8detka taljenja (temperatura solidusa), do potpuno rastaljenog stanja (temperatura liquidusa). Pod radnom temperaturom podrazumijeva se najni\xc5\xbea temperatura povr\xc5\xa1ine izratka na mjestu lema, na kojoj temperaturi se lem mo\xc5\xbee omre\xc5\xbeati, pro\xc5\xa1irivati i vezati na osnovni materijal izratka. Radna temperatura mora uvijek biti vi\xc5\xa1a od temperature solidusa, no ipak smije biti ispod ili iznad temperature liquidusa. Preko grani\xc4\x8dne plohe lem/osnovni materijal odvija se izmjena mjesta atoma, a time i difuzija (legiranje). Zbog toga povr\xc5\xa1ine lemljenja moraju biti po mogu\xc4\x87nosti glatke (dubina hrapavosti ne preko 20 \xce\xbcm) i dobro o\xc4\x8di\xc5\xa1\xc4\x87ene. Da bi se odstranili jo\xc5\xa1 postoje\xc4\x87i povr\xc5\xa1inski tanki slojevi i da bi lem mogao dobro omre\xc5\xbeiti povr\xc5\xa1inu lemljenja, upotrebljavaju se otopine soli (DIN 8511). Upotrebljavaju se i za\xc5\xa1titni plinovi, koji sprije\xc4\x8davaju ili smanjuju mogu\xc4\x87nost oksidacije povr\xc5\xa1ine lemljenja, prije nego \xc5\xa1to se dostigne radna temperatura.\n_START_SECTION_\nPlameno lemljenje\n_START_PARAGRAPH_\nMjesta spajanja ugriju se plamenikom ili plinskim napravama. Prije ili poslije zagrijavanja prisloni se lem na mjesto spoja ili ula\xc5\xbee u sastav. Ovaj postupak prikladan je i za meko lemljenje i za tvrdo lemljenje.\n_START_SECTION_\nLemljenje uronjavanjem\n_START_PARAGRAPH_\nPrije lemljenja moraju se odgovaraju\xc4\x87im pastama ili rastopinama obraditi mjesta koja moraju ostati nezalemljena. Dijelovi koji se spajaju urone se tada, u polo\xc5\xbeaju u kojem moraju biti spojeni lemljenjem, u rastaljeni lem i na taj na\xc4\x8din se ugriju. Lem tada prodire u mjesta spoja i spaja oba dijela. Ovaj postupak prikladan je i za meko lemljenje i za tvrdo lemljenje.\n_START_SECTION_\nLemljenje u pe\xc4\x87i\n_START_PARAGRAPH_\nLem se dodaje mjestu spajanja, a dijelovi se ugriju u plinskoj ili elektri\xc4\x8dnoj prolaznoj pe\xc4\x87i, u kojoj se obavi lemljenje. Ovaj postupak prikladan je i za meko lemljenje i za tvrdo lemljenje.\n_START_SECTION_\nOtporno lemljenje\n_START_PARAGRAPH_\nMjesto koje se spaja ugrije se, sli\xc4\x8dno kao kod elektrootpornog zavarivanja, sabijanjem u klije\xc5\xa1tima ili na strojevima za elektrootporno lemljenje. Prethodno se ula\xc5\xbee lem. Ovaj postupak prikladan je i za meko lemljenje i za tvrdo lemljenje.\n_START_SECTION_\nLemljenje sa zra\xc4\x8dno\xc5\xa1\xc4\x87u\n_START_PARAGRAPH_\nLemljenje sa zra\xc4\x8dno\xc5\xa1\xc4\x87u ili rasporom ima povr\xc5\xa1ine spajanja s malom, po mogu\xc4\x87nosti jednako \xc5\xa1irokom zra\xc4\x8dno\xc5\xa1\xc4\x87u (raspor za lem), koja uglavnom ne prema\xc5\xa1uje 0,25 mm. Lem se kapilarnim djelovanjem usisava u ostavljenu zra\xc4\x8dnost izme\xc4\x91u dijelova koji se spajaju.\n_START_SECTION_\nLem sa \xc5\xa1avom\n_START_PARAGRAPH_\nPovr\xc5\xa1ine koje se spajaju imaju razmak ve\xc4\x87i od 0,5 mm ili \xc5\xa1av oblika V ili X. Kada je \xc5\xa1av oblika X, nastaju \xc5\xa1avovi kao kod zavarivanja, tako da se ponekad govori o zavariva\xc4\x8dkom lemljenju.\n_START_SECTION_\nMaterijali lema\n_START_PARAGRAPH_\nZa tvrdo lemljenje te\xc5\xa1kih kovina (\xc5\xbeeljezni, bakarni, nikalni materijali) dolaze prete\xc5\xbeno u obzir srebrni lemovi (Ag lem), bakarni lemovi (Cu lemovi) i mjedeni lemovi (Ms lemovi) prema DIN 8513. Lemovi za lake kovine (aluminij i aluminijske slitine) prema DIN 8512 su uglavnom aluminij-silicijski lemovi (AlSi lem ili AlSiSn lem).\n_START_SECTION_\nOsnove oblikovanja\n_START_PARAGRAPH_\nPro\xc5\xa1irenja zra\xc4\x8dnosti raspora na pojedinim mjestima, izme\xc4\x91u dijelova koji se spajaju, smanjuju kapilarno djelovanje, a su\xc5\xbeenja \xc5\xa1tete protoku oksidima oboga\xc4\x87ene taline. Naro\xc4\x8dito su kriti\xc4\x8dna su\xc5\xbeenja koja se nadovezuju na pro\xc5\xa1irenja zra\xc4\x8dnosti raspora. Brazde od obrade, koje teku okomito na tok lemljenja, sprije\xc4\x8davaju te\xc4\x8denje ako su dublje od 0,05 do 0,1 h (visina). Brazde u smjeru te\xc4\x8denja djeluju kao kanali i potpoma\xc5\xbeu te\xc4\x8denje, tako da se \xc4\x8de\xc5\xa1\xc4\x87e i posebno izra\xc4\x91uju, ako se na primjer tra\xc5\xbei to\xc4\x8dan centri\xc4\x8dan polo\xc5\xbeaj dijelova koji se spajaju.\n_START_SECTION_\nLimovi\n_START_PARAGRAPH_\n\xc4\x8ceoni spojevi nisu prikladni zbog svoje male povr\xc5\xa1ine lemljenja. Najbolji su prijeklopni spojevi i spojevi s podmeta\xc4\x8dima. Zako\xc5\xa1enjem preklopnih sastavnih dijelova u spoju ili podmeta\xc4\x8da na mjestu spajanja lemljenjem, bla\xc5\xbee se skre\xc4\x87e tok sila, a time se pove\xc4\x87ava \xc4\x8dvrsto\xc4\x87a. Korisna je duljina preklopa l = 3 do 4 s (debljina lima).\n_START_SECTION_\nCijevi\n_START_PARAGRAPH_\n\xc4\x8ceone spojeve najbolje je tvrdo lemiti. Sto\xc5\xbeasta izrada krajeva pove\xc4\x87ava povr\xc5\xa1inu lemljenja. Cijevi debljine stijenke ispod 2 mm i cijevi koje treba meko lemiti, spajaju se dodatnim prstenom ili se na jednom kraju pro\xc5\xa1ire da bi se dobio preklopni spoj.\n_START_SECTION_\nOkrugle \xc5\xa1ipke\n_START_PARAGRAPH_\n\xc4\x8ceono lemljenje krajeva okruglih \xc5\xa1ipki ne preporu\xc4\x8duje se. Bolje je da se krajevi \xc5\xa1ipke ulo\xc5\xbee u provrt, koji ostavlja zra\xc4\x8dnost za ulaz lema.\n_START_SECTION_\nSpremnici\n_START_PARAGRAPH_\nZa lemljenje posuda ili spremnika, vrijede sli\xc4\x8dna pravila kao za limove. Lemljene posude se mogu ra\xc4\x8dunati kao zavarene. Posebni standardi definiraju maksimalne debljine stijenki i vrijednosti.\n_START_SECTION_\n\xc4\x8cvrsto\xc4\x87a\n_START_PARAGRAPH_\nMjestu lemljenja se daje jednaka ra\xc4\x8dunska vrijednost \xc4\x8dvrsto\xc4\x87e kakvu imaju dijelovi koji se spajaju. Lemljeni spojevi se oblikuju tako da su optere\xc4\x87eni smi\xc4\x8dno (na odrez). Dinami\xc4\x8dka \xc4\x8dvrsto\xc4\x87a se uzima samo 80% od one dijelova u spoju, ako je zra\xc4\x8dnost ili raspor manji od 0,2 mm. Ako je zra\xc4\x8dnost ve\xc4\x87a od 0,2 mm, onda se uzima samo 60% \xc4\x8dvrsto\xc4\x87e od dijelova u spoju. Koeficijenti sigurnosti se uzimaju od 1,5 do 4.'